Theunis, Bjorn het meeste lopies, paaltjiesTheunis de Bruyn het die meeste lopies in die plaaslike T20-reeks geslaan. Foto: Cricinfo. Die Lions het Sondag die plaaslike T20-reeks vir die tweede agtereenvolgende keer gewen toe hulle die Warriors met 11 lopies op die Wanderers geklop het. Die Johannesburgers het deurgaans goed vertoon en het drie kolwers onder die topvyf lopiemakers in die reeks. Veral die spelpeil van Rassie van der Dussen sal vir Ottis Gibson (Proteabreier) laat glimlag. Die 30-jarige kolwer het 348 lopies teen ’n gemiddeld van 58 geslaan en het in die halfeindstryd en eindstryd deurslaggewende beurte vir die Lions gespeel. Theunis de Bruyn het ook 348 lopies teen ’n gemiddeld van 69 geslaan om as die voorste kolwer van die reeks gekroon te word. Die Warriors se Jon-Jon Smuts se warrelwindbeurt in die eindstryd het gesorg dat hy die 10de voorste lopiemaker in die reeks is. Op die boulfront is die Lions se Bjorn Fortuin – wat 4/27 in die eindstryd geneem het – die grootste paaltjievraat in die reeks, terwyl die Proteas se Vernon Philander sy toetskriekethoed afgehaal het om 10 paaltjies in die kitsweergawe van die spel te neem.